रावणाला नारदाचे दर्शन :
गत कथा झाली ऐसी । जे कां कलिकमल्ष नाशी ।
नारद जातां गगनीं । रावणें देखिला दुरोनी ।
म्हणोनि केलें नमन । दोन्ही कर जोडोन ।
तुमचेनि भूतमात्र प्राणी । स्वानंदें वर्तती निजस्थानीं ।
ऐकोनि विबुधारिजनकाचें वचन । मग बोले नारद भगवान ।
नारदांकडून रावणाची स्तुती :
तुज पुष्पकासारिखें विमान । इंद्रजिताऐसें पुत्रनिधान ।
प्रताप सकळांहूनि आगळा । जिणिलें त्वां क्षितिपाळां ।
राक्षसाधिपा तुझी थोरी । न देखों त्रिभुवनामाझारी ।
देव दैत्य गंधर्व । सिद्ध चारण मुनिपुंगव ।
ऐसा पराक्रम दारुण । देखोनि मी तुष्टमान ।
राक्षसेंद्रा अवधारीं । माझिया वचनाची थोरी ।
जें संसारी गांजिले । ते मृत्युनें मारिले ।
जे संसारबांदवंडीं पडिले । जे मी माझें म्हणत गेले ।
माझी स्त्री माझे पुत्र । माझें धन माझें गोत ।
तुवां मारिले गांजिले हे वदंती । मिथ्यात्वें भासे माझे चित्तीं ।
अहो जी ऐका नारदमुनी । आतां रसातळा जातों दैत्यमर्दनीं ।
मग समस्त जिंतिल्यावरी । ज्याचे त्यांस करीन अधिकारी ।
ऐसें रावण बोलिल्यावरी । ऐकोनि नारद ते अवसरीं ।
नारदांचा यमाला जिंकण्याचा रावणाला सल्ला :
तुज रसातळासि जातां । आम्हासि सुख न वाटे सर्वथा ।
अति दुर्गम कठिण । ब्रह्मादिकां न कळे जाण ।
वैरी त्रासूनि तूं उद्धट । इये मार्गीं जाय स्पष्ट ।
जया यमाचा सर्वां दंड । जेणें दंडिले प्राणी उदंड ।
प्रेतराज तो पापियां यम । साधुजनांतें तोचि धर्म ।
यमाला जिंकण्याचा रावणाचा निर्धार :
मुनीची ऐकोनि गोष्टी । राक्षसें हाक मारिली मोठी ।
कुंभकर्णानुज म्हणे नारदमुनी । माझें वचन ऐकें सावधानीं ।
मी जातों दक्षिणदिशेसी । जेथें रविसुत करी राज्यासी ।
प्रत्युत्तर माझें ऐक वचन । मी तयातें मुनि दंडीन ।
ऐसें बोलोनि मंदोदरीकांत । मुनीस करोनी दंडवत ।
मग तो नारद महाऋषी । जयाच्या तेजें कळाहीन रविशशी ।
ब्रह्मनिष्ठेचा जो सागर । ब्रह्मदृष्टीं देखे चराचर ।
ब्रह्मवीणा वाजवीत । ब्रह्मानंदें डुल्लत ।
ऐसा तो नारद महामुनी । रावणाचें वचन ऐकोनि ।
माझें वचनएं हा रावण । यमरायासीं करील रण ।
प्रेतराज दंडपाणी । तयातें प्रार्थीन युद्धालागूनी ।
तरि आपला हाचि विचार । म्हणोनि उठिला ब्रह्मकुमर ।
नारदांचे यमनगरीत आगमन :
ऐसा तो ब्रह्मर्षीं । आला प्रेतराजनगरासी ।
प्रेतराज रायाचें नाम । यमधर्म दुसरें परम ।
जयांसी भगवद्भजनीं नाहीं भक्तीं । अधर्मटोले माथां वाजती ।
ऐसा तो नारद महामुनी । आला प्रेतपुरीलागून ।
माथेची शेंडी तडाडी । कलहाची थोर आवडी ।
एका जनार्दना शरण । राक्षसां यमासीं युद्ध दारुण ।
